קרא את הטקסט שלפניך וענה על השאלות

בני-האדם חוקרים את נדידת הציפורים

   
 להקות הציפורים העפות מעלינו, בסתיו ובאביב, משכו את תשומת לבם של בני-האדם עוד בימים הקדומים. כבר בימי התנ"ך ידעו להבחין בין הציפורים השונות, הבאות אלינו בזמנים קבועים. "גם חסידה בשמים ידעה מועדיה, ותור וסיס ועגור שמרו את עת בואנה", אמר ירמיהו הנביא (פרק ח', פסוק 7).
    אחד מחוקרי הטבע הראשונים היה הפילוסוף היוני אריסטו, שחי במאה הרביעית לפני הספירה. הוא כתב: "בתקופה שבה אורך היום והלילה שווים (השתוות היום והלילה), בסתיו, עוזבות הציפורים את הארצות הקרות כדי להימלט מצינת החורף. באביב, עם השתוות היום והלילה, הן חוזרות".
    היה בין חוקרי הציפורים גם מלך אחד. הוא פרידריך השני, שמלך בגרמניה במאה ה – 13 לספירה. הוא שאל את עצמו, כיצד יודעות הציפורים מתי לצאת לדרך. וזו תשובתו: "את תקופת המסע יודעות הציפורים על פי  תכונה נפשית מיוחדת, החשה את העתיד, ועל פי רגישותן הטבעית לקור ולחום. אין הן יוצאות לדרך בשעה שיורד גשם או ברד, הן מחכות למזג אויר נוח ולרוח הנושבת בכיוון הרצוי להן, ונעזרות בה".
    בתקופות מאוחרות יותר ניסו חוקרי הציפורים לסמן את הציפורים היוצאות למסע. ניסיון כזה נעשה לפני כ – 250 שנה, על ידי חוקר גרמני. הוא אסף סנוניות רבות וקשר לרגליהן חוטים אדומים, ושילח אותן. באביב חזרו הסנוניות לחצרו, והחוטים היו במקומם.
    עברו עוד כמאה שנים – והחוקרים המציאו שיטה חדשה: לתלות לוח מתכת קטן על צווארן של הציפורים. לבסוף פיתחו את השיטה שאנו משתמשים בה היום – היא שיטת ה"טיבוע". חלוץ השיטה הזאת היה מורטנסון, מורה לטבע שחי בדנמרק, בסוף המאה שעברה. הוא התחיל לשים טבעות מתכת קלות על רגלי הציפורים, משנת 1899. את ניסיונותיו הראשונים עשה מורטנסון בזרזירים, חסידות, ברווזים  וציפורי-ים. את תוצאות חקירותיו היה מפרסם באופן קבוע, במשך שנים. הן משכו את תשומת לבם של חוקרי-הציפורים בעולם, ועוררו עניין רב. 
    סוף דבר – שיטת הטיבוע נתקבלה בכל העולם. באירופה פועל כיום מרכז בינלאומי לטיבוע ציפורים; חמישים ארצות שייכות אליו, ומזרימות לשם את המידע הנאסף אצלן. בשנת 1980 נתקבלה גם ישראל 
לארגון זה.

ציפורים נודדות, אונ' ת"א בי"ס לחינוך, 1983, ע' 12-13.

ענה על השאלות שלפניך

שים לב להוראות המופיעות בכל שאלה:  לעיתים עליך לסמן תשובה אחת (התשובה הנכונה ביותר) ולעיתים עליך לסמן כמה תשובות (כל התשובות הנכונות).

 	     								 		 
1. סמן את התשובה הנכונה ביותר.
סימון וזיהוי  ציפורים נעשה – לפי הטקסט – על-ידי השיטות הבאות:
א. טיבוע ושילוח במזג-אויר נוח וכאשר הרוח נושבת בכיוון הרצוי.
ב.  שילוח הציפורים בזמן השתוות היום והלילה וקשירת חוט לרגל הציפור.
ג.  קשירת חוטים לרגל הציפור, תלית לוחית מתכת על הצוואר וטיבוע.
ד.  מציאת תכונה נפשית מיוחדת לציפור ותלית לוחית מתכת על צווארה.     

2. סמן שלוש תשובות נכונות.
הגורמים לנדידת הציפורים הם: 
א. חוקרי הציפורים בעולם.
ב. השתוות היום והלילה.
ג. שיטת הטיבוע.
ד. מזג האוויר.
ה. רגישות הציפורים לחום ולקור.					  

3.  סמן את התשובה הנכונה ביותר.
פירוש המושג "נדידת – ציפורים" (המופיע בכותרת) הוא: 
א. מסע ציפורים בארץ מסוימת, מאזור לאזור.
ב. מסע ציפורים מארץ לארץ לתמיד.
ג. מסע ציפורים מארץ לארץ לתקופה מוגבלת.
ד. מסע ציפורים בארץ מסוימת מדרום לצפון.					

4.  סמן את התשובה הנכונה ביותר.
הביטוי "חשה את העתיד" (שורה 10), פירושו:
א. מרגישה מה שיהיה.
ב. חוששת מפני העתיד.
ג. מתכננת את העתיד.
ד. מחשבת שעות יום ושעות לילה של העתיד.					

5.	סמן את התשובה הנכונה ביותר - בתשובתך התייחס לטקסט כולו :
מהטקסט אפשר ללמוד ש -
א. שיטת הטיבוע עוזרת לשיתוף פעולה בינלאומי בחקר ציפורים נודדות.
ב. נדידת ציפורים היא נושא לחקירה – מאז תקופת התנ"ך ועד ימינו.
ג. לחוקרים בעבר לא היה מספיק ידע על ציפורים נודדות.
ד. הציפורים נודדות בעונות המעבר.					       

6. סמן את התשובה הנכונה ביותר.
    הטקסט בנוי משני חלקים:
חלק ראשון – פיסקות א - ג (שורות 1-12)..
חלק שני – פיסקות ד - ו (שורות 13- הסוף).
הכותרת המתאימה ביותר לחלק השני, היא:
א. הסיבות לנדידה מימי התנ"ך  ועד ימינו.
ב. שיטת הטיבוע – המקובלת בעולם, לסימון ציפורים נודדות.
ג. שיטות סימון למעקב אחר סנוניות, זרזירים, חסידות, ברווזים וציפורי-ים.
ד. שיטות סימון למעקב אחר ציפורים נודדות.				             

7. סמן את התשובה הנכונה ביותר.
סימון ציפורים נעשה כדי:
א. לעקוב אחר זמני הנדידה ומסלולי הנדידה.
ב.  לגלות את תכונותיהן הנפשיות.
ג.  להבין לאן הן נודדות.
ד.  להביא מידע לחוקרים.						          

8. סמן את התשובה הנכונה ביותר.
מפיסקה ב' (שורות 5-7) אפשר להסיק שציפורים נודדות כי:
א. כך אמר הפילוסוף היווני אריסטו.
ב. השתוות היום והלילה מסמנת להם שינוי במזג האוויר.
ג. אין להן מספיק שעות-אור לנדידה.
ד. השתוות היום והלילה מסמנת להם את הקור המתקרב.

 9. סמן את התשובה הנכונה ביותר.
מטרת הטקסט היא:
א. לספר על החוקרים האירופאים שחקרו את נדידת הציפורים. 
ב. לסקרן את הקורא.
ג. לתת מידע על נדידת הציפורים.
ד. להסביר את הסיבות לנדידת הציפורים.					    

הבעה
דמיין/דמייני שאת/ה ציפור נודדת.
לאן היית רוצה לעוף?  ספר/י על המסע שלך בלהקה: מאין יצאה הלהקה, מה הרגשת, מה ראית וכד'?

כתוב / כתבי בהרחבה (לפחות 15-20 שורות).

___________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________________

    
שם הטקסט:  בני-האדם חוקרים את נדידת הציפורים

תשובון	מיומנות חשיבה	ציון	
1. ג	ידע (איתור פרטים)	15 נק'	
2. ב , ד, ה	ידע (איתור פרטים)	3 תשובות נכונות - 15 נק'
2 תשובות נכונות – 10 נק'.
תשובה אחת נכונה – 5 נק'.	
3. ג	לשון: אוצר מילים	10 נק'	
4. א	לשון: אוצר מילים	10 נק'	
5. ב	הבנת המסר	10 נק'	
6. ד	הכללה	10 נק'	
7. א	סיבתיות	10 נק'	
8. ב	הסקה	10 נק'	
9. ג	הבנה רטורית	10 נק'	
הקריטריונים להערכה:
ראה המדריך להערכה 	הבעה בכתב